Diari Oficial de la Generalitat Valenciana


Sumari del DOGV 2443, del 06-02-1995 (1995/833758)

RESOLUCIÓ de 10 d'octubre de 1994, de la Direcció General de Treball, per la qual disposa el registre i la publicació del conveni col.lectiu de l'empresa Fundación Formación y Empleo del País Valenciano (Forem, PV).
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2443

Data del DOGV
:   06-02-1995

Secció del DOGV
:   ALTRES DISPOSICIONS

Número del document
:   1995/833758


Data del document
:   10-10-1994

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 10 d'octubre de 1994, de la Direcció General de Treball, per la qual disposa el registre i la publicació del conveni col.lectiu de l'empresa Fundación Formación y Empleo del País Valenciano (Forem, PV).   
Vist el text articulat del conveni col.lectiu de treball de l'empresa Fundación Formación y Empleo País Valenciano (Forem, PV), subscrit el dia 28 de setembre de 1994, d'una part en representació de la Fundació, d'altra en representació del treballadors, pel Comité d'Empresa, presentat davant la Direcció General de Treball en data 30 de setembre d'enguany, i segons l'article 90, apartats 2 i 3 de la Llei 8/1980, de 10 de març, Estatut dels Treballadors, i en el Reial Decret 1.040/1981, de 22 de maig, sobre Registre i Dipòsit dels Convenis Col.lectius de Treball, aquesta Direcció General de Treball, d'acord amb les competències transferides a la Generalitat Valenciana segons Reial Decret 4105/82, de 29 de desembre,  
ACORDE:  
Primer  
Ordenar-ne la inscripció en el Registre de Convenis Col-lectius de Treball d'aquesta direcció general, notificar-lo a la Comissió Negociadora, i dipositar del text original del conveni.  
Segon  
Disposar-ne la publicació en el Diari Oficial de la Generalitat Valenciana.  
València, 10 d'octubre de 1994.- El director general de Treball: Eduard Montesinos i Chilet.  
Convenio col.lectiu Forem PV 94  
CAPíTOL I  
Disposicions generals  
Article primer. àmbit territorial i funcional  
Aquest conveni col·lectiu tindrà força normativa i serà d'aplicació en tots els centres de treball establerts o que establesca la Fundació durant la seua vigència dins del territori del País Valencià.  
Article segon. àmbit personal  
Aquest conveni serà d'aplicació per a tots els treballadors vinculats a la Fundació per un contracte de treball, independentment de la modalitat i del règim legal amb el qual hagen estat contractats.  
Article tercer. Normativa aplicable i supletòria  
Totes les matèries que són objecte de tractament en aquest conveni col·lectiu substitueixen les disposicions pactades anteriorment a la seua entrada en vigor. En allò no previst se seguirà el que disposa l'Estatut dels Treballadors i les altres normes legals i reglamentàries que conformen la legislació vigent.  
Article quart. Vigència i durada  
Aquest conveni col·lectiu iniciarà la seua vigència l'1 de gener de 1994, fins al 31 de desembre de 1994.  
Article cinqué. Efectes econòmics  
Les millores econòmiques recollides en el capítol 5 d'aquest conveni i els efectes econòmics de l'annex de retribucions s'aplicaran a partir de l'1 de gener de 1994.  
Les millores econòmiques que es produiran com a conseqüència de l'aplicació retroactiva del conveni seran pagades dins del mes següent de la seua firma.  
Article sisé. Pròrroga, denúncia i revisió  
Aquest conveni col·lectiu es prorrogarà automàticament quan vencerà, per períodes anuals, en el cas de no produir-se denúncia dins del termini establert.  
Les parts poden denunciar el conveni amb un mínim de dos mesos d'antelació de la seua fi. La negociació d'un nou conveni o la revisió d'aquest, serà duta a cap per les parts legítimament representatives, d'acord amb la data d'inici de negociació que es marquen i, si no n'hi ha, se seguirà l'assenyalat en l'article 7.  
Es manifesta per ambdues parts la voluntat de signar el conveni de 1995 en el primer trimestre d'enguany.  
Article seté. Comissió de vigilància i interpretació  
Es constitueix una comissió paritària amb dos representants dels treballadors i els seus corresponents suplents designats pel comité d'empresa entre els seus membres, i dos representants de la Fundació designats per la gerència per resoldre les qüestions que es deriven de la interpretació o aplicació d'aquest. Aquesta comissió serà única per a tots els àmbits del conveni i es reunirà ordinàriament una vegada per trimestre i extraordinàriament quan escaiga i siga convocada a instància d'una de les parts.  
En cas de discrepàncies en la interpretació d'alguna norma del conveni o incidència plantejada, ambdues parts designaran per mutu acord un àrbitre, pertanyent a la CS CC.OO. PV, i el seu laude finalitzarà les qüestions plantejades. Si no s'aconseguira aquest acord, l'àrbitre serà qui designe l'autoritat laboral.  
Totes les reunions, com el seu contingut, quedaran reflectides en les actes corresponents, que seran signades en doble còpia quan aquestes finalitzen.  
Les actes, com els seus continguts, seran públiques entre els treballadors de la Fundació.  
Article vuité. Vinculació a la totalitat  
Les condicions pactades entre aquest conveni col·lectiu constitueixen un tot orgànic indivisible i, a l'efecte de la seua aplicació pràctica, seran considerades globalment.  
Article nové. Absorció  
Les condicions de treball, com les retribucions econòmiques percebudes pels treballadors inclosos en l'àmbit d'aplicació d'aquest conveni, abans de la seua entrada en vigor, podran ser absorbides o compensades per les establertes en aquest quan resulten més favorables al treballador.  
CAPíTOL II  
Classificació professional  
Article deu. Classificació professional  
Tot el personal laboral de la Fundació estarà definit per les seues funcions en un dels grups i categories professionals que es detallen a continuació i que es defineixen en l'annex I d'aquest conveni.  
Personal no docent  
1. Director/a gerent.  
2. Coordinador/a territorial  
 Cap de departament  
3. Tècnic de gestió  
 Oficial de primera administratiu  
4. Oficial de segona administratiu  
 Personal de manteniment i serveis  
 Auxiliar administratiu.  
5. Personal de neteja.  
Personal docent  
3. Coordinador d'àrea  
 Professor  
Article onze. Reducció de la precarietat en els llocs de treball  
Tot el personal amb un tipus de contracte de foment d'ocupació i que finalitze la seua vigència als tres anys durant el període de 1994 i 1995, formalitzaran a partir d'aquesta data una relació amb la Fundació de caràcter indefinit.  
Es constitueix la comissió d'estudi de necessitats de personal de Forem, PV. Aquesta comissió estarà composta per representants de l'empresa i per membres del comité d'empresa.  
Article dotze. Comunicació de la contractació a comités d'empresa o delegats de personal  
Les parts es comprometen a complir el que es preveu en la normativa legal vigent en tot allò relatiu als drets d'informació dels representants dels treballadors en matèria de contractació. L'empresa informarà als comités d'empresa o als delegats de personal de les vacants i/o llocs de nova creació, el perfil aplicable als candidats, la categoria professional i la retribució salarial.  
Per a la contractació dels treballadors temporals es constituirà una borsa de treball segons els criteris de temps treballat en Forem, PV i Ceform i que la finalització de la relació laboral no haja estat produïda per acomiadament procedent o per cessament voluntari, els criteris de la borsa de treball seran experiència docent i laboral en altres centres, especialitat que cal desenvolupar i altres conceptes que l'empresa i el comité determinen.  
Serà imprescindible per ser contractat que tinga tots els requisits que exigesca l'administració.  
Amb aquesta finalitat, es pactarà un barem entre l'empresa i els representants dels treballadors, atenent els criteris anteriorment esmentats.  
Article tretze. Formes de contractació i períodes de prova  
Les contractacions dels treballadors s'ajustaran a les normes legals sobre contractació i a les específiques que figuren en aquest conveni col·lectiu i l'empresa es compromet a la utilització dels distints models de contractació previstos en la llei, d'acord amb la finalitat i naturalesa de cadascun dels contractes.  
La contractació del personal es farà sempre per escrit.  
Podrà establir-se un període de prova per a tot el personal de nou ingrés que per a la seua categoria s'estableix tot seguit:  
a. Personal pertanyent als grups 2n., 3r. i 4t. (excepte la categoria d'auxiliar administratiu):  
- Contractes d'un any o més de durada: 2 mesos.   
- Contractes de més de tres mesos i inferiors a un any: 1 mes.  
- En els contractes de durada inferior a tres mesos, el període de prova serà directament proporcional a tres mesos de contracte, un mes de prova.  
b. La categoria professional d'auxiliar administratiu i el personal pertanyent al grup 5é.:  
- Quinze dies.  
Les contractacions del professorat es farà com a mínim amb un dia d'antelació a l'inici del curs, sense distinció del tipus i de la durada d'aquest.  
Aquest mínim s'augmentarà en casos específics i es pactarà entre els representants dels treballadors i l'empresa.  
Article catorze. Tipus de contractació  
Quan se signen contractes de durada determinada, sota la supervisió dels/de les representants, es realitzaran atenent els següents criteris:  
A. Per als contractes d'obra i serveis determinats, s'ajustaran en tot cas a la taula retributiva de l'annex I, amb salari mensual i data d'inici i finalització. Mai no per un import global per a aquest.  
B. Quan es tracte de substituir treballadors/res amb dret de reserva del lloc de treball, sempre que en el contracte s'especifique el nom del/de la substituït/ida i la causa de la substitució.  
C. Les vacants i/o llocs de nova creació seran ocupats atenent als criteris exposats en l'article 12 d'aquest conveni col·lectiu.  
D. Durant la vigència d'aquest conveni s'exclouen com a formes de contractació en la Fundació la regulació continguda en el Reial Decret 18/1993 i en el Reial Decret 2.317/93, els contractes de formació, pràctiques, aprenentatge i temps parcial amb jornada inferior a 12 hores setmanals o 48 hores mensuals.  
Article quinze. Cessament de la relació laboral  
El cessament del treballador/a es preavisarà de forma escrita amb un mínim de 15 dies d'antelació per part de l'empresa, siga quina siga la modalitat de contractació utilitzada. En cas d'incompliment d'aquest preavís, l'empresa pagarà al treballador/a un dia per cada dia de falta de preavís.  
El treballador/a preavisarà a l'empresa atenent els següents criteris:  
- Contractes de durada inferior a tres mesos: el treballador/a preavisarà amb un període mínim d'una setmana d'antelació.  
- Contractes de fins a sis mesos de durada: el treballador/a preavisarà amb un període mínim de 10 dies d'antelació.  
- Contractes de més de sis mesos de durada: el treballador preavisarà amb un període mínim de 15 d'antelació.  
L'incompliment del treballador de l'obligació de preavisar amb la indicada antelació donarà dret a l'empresa al descompte en la seua liquidació d'un dia per cada dia de falta de preavís.   
CAPíTOL III  
Formació i promoció en el treball  
Article setze. Formació i investigació  
S'hi seguirà el que disposa l'article 22.1, apartats A i B de l'Estatut dels Treballadors, Llei 7/80.  
Les parts signants d'aquest conveni, buscant concretar en el seu àmbit el dret a la promoció i readaptació professionals (articles 35.1 i 40.2 de la CE), s'adhereixen a l'Acord Nacional de Formació Professional Contínua, subscrit per les confederacions empresarials i sindicals el 16 de desembre de 1992 i inscrit i publicat com a conveni col·lectiu el 25 de febrer de 1993 (BOE 10.03.93).  
Esperen així desenvolupar accions congruents amb el que disposen els articles 4, 19, 52 i 64 del mateix Estatut dels Treballadors i l'esmentat conveni, accions que seran finançades amb càrrec al Fons de Formació Professional, d'acord amb els procediments establerts o que s'establesquen durant el seu període de vigència.  
La comissió mixta i paritària d'interpretació d'aquest conveni aportarà informació, assessorament i criteris d'orientació per a l'elaboració de plans, obtenció de permisos de formació i resolució d'eventuals problemes i discrepàncies en l'aplicació de l'esmentat acord (article 15 ANFPC).  
En cas que la Fundació no es puga acollir al ANFPC, fomentarà cursos de formació i reciclatge per al personal. Aquests cursos de formació i la seua organització s'establiran de mutu acord entre l'empresa i els representants dels treballadors, a l'inici de cada programació, procurant no alterar l'activitat funcional de l'empresa.  
Sempre que els cursos de formació i reciclatge es facen al centre de treball propi i en hores laborables, l'assistència serà obligatòria. Si pel contrari es fa en un centre de treball distint i fora de la seua jornada laboral, l'assistència serà de caràcter voluntari. En cas de ser fora del centre propi, l'empresa s'encarregarà de córrer amb totes les despeses que ocasione l'assistència del treballador al curs.  
Els treballadors/res que cursen estudis tindran dret al gaudi de permís retribuït per exàmens, avisant-ne amb una antelació mínima d'una setmana i justificant la seua participació en aquests. Així mateix, els qui cursen amb regularitat estudis per a l'obtenció d'un títol acadèmic i professional se'ls podrà facilitar el torn de treball si aquest fóra el règim instaurat. Així mateix, podran sol·licitar permisos no remunerats per a la preparació d'exàmens, que els seran concedits segons les possibilitats de necessitat de l'empresa i mai per un temps superior a un mes.  
Article disset. Promoció en el treball  
En cas de produir-se alguna vacant i/o lloc de nova creació en qualsevol sector de l'empresa, hi tindran prioritats els propis treballadors que complesquen els requisits del lloc, atenent els següents criteris:  
1. Els treballadors pertanyents al departaments on s'haurà produït la vacant o lloc de nova creació.  
2. Els treballadors del centre de treball.  
3. Els treballadors dels altres centres de treball de l'empresa.  
En cas d'establir-se proves selectives, aquestes es faran d'acord entre representants dels treballadors i l'empresa.  
Article divuit. Treballs de superior i inferior categoria  
El treballador que realitze funcions de categoria superior a les que escaigen per la categoria professional que tinguera assignada, per un període de temps superior a tres mesos, li serà reconeguda aquesta categoria superior.  
Si el temps de realització de funcions de categories superiors fóra inferior a tres mesos, els treballadors tindran dret a la diferència retributiva, entre la categoria assignada i les funcions que efectivament haurà realitzat.  
En els supòsits de treball d'inferior categoria, s'hi seguirà el que disposa l'article 23.4 de l'Estatut dels Treballadors.  
CAPíTOL IV  
Jornada, horari, calendari, vacances i festes  
Article dinou. Jornada laboral  
La jornada laboral màxima del personal no docent serà de 1.702 hores anuals, que es realitzaran setmanalment de dilluns a divendres.  
S'establiran en cada centre els torns, les guàrdies i la jornada corresponents de comú acord entre l'empresa i els representants dels treballadors.  
La jornada laboral màxima del personal docent serà de 37 hores setmanals, de dilluns a divendres i la seua distribució serà la següent:  
- 25 hores lectives màximes setmanals.  
- 5 hores de presència efectiva en el centre per a tasques pròpies de la monitoria.  
- La resta de la jornada estarà a disposició de l'empresa per a:  
- Reunions de departament.  
- Claustres.  
Article vint. Calendari i horari  
En totes les localitats on es realitzen cursos es confeccionarà el calendari laboral i lectiu, atenent els festius determinats per l'autoritat laboral, i també els que s'establesquen per conveni, tot això en el marc del calendari i horari general acordat entre l'empresa i els representants dels treballadors.  
Els acords sobre calendari i horari tractaran de completar-se durant el mes de desembre anterior a l'any de vigència.  
S'estableixen com a festius retribuïts per a tot el personal nou dies, amb dates que seran negociades entre empresa i representants dels treballadors.  
Els festius anuals 1994 - País Valencià.  
Gener: 1 Any nou.  
 6 Reis.  
Març: 19 Sant Josep.  
 31 Dijous sant.  
Abril: 1 Divendres Sant.  
 4 Dilluns de Pasqua.  
Agost: 15 Assumpció de la Mare de Déu.  
Octubre: 12 Festa Nacional d'Espanya.  
Novembre: 1 Tots Sants.  
Desembre: 6 Dia de la Constitució  
 8 Immaculada Concepció.  
 26 Segon dia de Nadal.  
Més les dues festes locals:  
Els nou dies festius retribuïts es reparteixen d'aquesta manera:  
Gener: 7, pont dels Reis.  
Octubre: 31, pont de Tots Sants.  
Desembre: 5-7, pont dia Constitució i Immaculada Concep-  
 ció.  
 27 al 30, vacances de Nadal.  
Més un dia que cal negociar en cada centre.  
En aquelles localitats on els dies festius locals coincideixen amb el període de vacances, es gaudiran en dies laborals, les dates de les quals es negociaran entre l'empresa i els representant dels treballadors/res.  
Article vint-i-un. Vacances  
Tot el personal tindrà dret a gaudir d'unes vacances retribuïdes de 31 dies naturals, o la part proporcional d'aquests segons el temps de contractació en l'empresa.  
El període de vacances serà el mes d'agost per al personal, tant docent com no docent.  
Per disposició de la Fundació i sempre que els cursos que es realitzen siguen suspesos pel període de vacances o per altres motius, els monitors podran gaudir de vacances mentre dure el seu contracte de treball.  
El professor/a meritarà dret a percebre retribucions per vacances proporcionalment al temps de contracte. La resta del període de vacances romandrà assegurat en la Seguretat Social.  
En cas de no gaudir de les vacances, li seran retribuïdes segons del temps treballat a raó de 31 dies naturals per any treballat.  
La situació d'ILT, derivada de malaltia o d'accident greu, amb informe d'hospitalització i de baixa maternal, interromprà o suspendrà el gaudi de vacances i el treballador/a afectat/da conservarà dret a un nou assenyalament una vegada que haurà causa situació d'alta.  
Article vint-i-dos. Permisos retribuïts i no retribuïts  
1. Permisos retribuïts  
Els treballadors, amb avís previ i justificant, es podran absentar del treball amb dret a remuneració pels següents casos:  
- 15 dies naturals per matrimoni o inici de convivència.  
- 2 dies laborables per part de l'esposa o companya.  
- 3 dies laborables per malaltia greu o mort de qualsevol familiar de primer grau de consanguinitat o afinitat.  
- 2 dies laborables per malaltia greu o mort de qualsevol familiar de segon grau de consanguinitat o afinitat.  
- 1 dia laboral per canvi de domicili habitual.  
- 1 dia natural en cas de matrimoni de fill o germà.  
Quan en els supòsits anteriors el treballador haja de desplaçar-se 200 quilòmetres o més, els permisos augmentaran en dos dies.  
El temps indispensable per realitzar funcions sindicals o de representació, en els termes establerts per la llei i per aquest conveni.  
El temps necessari en els casos d'assistència o consulta mèdica amb presentació del corresponent justificant.  
Els/les treballadors/res afectats/des per toxicomania o alcoholèmia tindran un permís retribuït pel temps que requeresca seguir un tractament prescrit, sempre en el cas que no li siga reconeguda la ILT.  
Tots/es aquells/es treballadors/res que tinguen al seu càrrec fill/a menors d'edat disposaran del temps indispensable per acompanyar-lo a la consulta mèdica degudament justificada.  
El temps indispensable per al compliment d'un deure inexcusable de caràcter públic o personal, sempre que es presente el consegüent justificant.  
Els treballadors/res tindran dret als necessaris períodes d'absència de treball, remunerats, quan decidesquen sotmetre's a tècniques de fecundació assistida, per infertilitat de la parella.  
En el mateix sentit es concediran permisos necessaris remunerats, per a l'assistència a gimnàstica de preparació al part.  
Els treballadors/res, per lactància d'un fill menor de nou mesos tindran dret a una hora d'absència en el treball, a elegir:  
- durant la jornada laboral,  
- a l'inici o finalització de la jornada,  
- fraccionant-la en dues parts.  
Per voluntat pròpia del treballador/a, es podrà substituir aquest dret per la reducció de mitja hora de la jornada normal amb la mateixa finalitat.  
A aquest permís té dret tant el pare com la mare..  
En allò que no quede reflectit en aquest conveni se seguirà el que disposa l'Estatut dels Treballadors i l'altra normativa legal.  
2. Permisos no retribuïts.  
En casos excepcionals i per motius justificats, es pot sol·licitar permís no retribuït per un període inferior a sis mesos. Se sol·licitarà amb un preavís per part del treballador amb quinze dies d'antelació. Aquest permís serà concedit o denegat amb la prèvia audiència dels/les representants dels/les treballadors/res.  
En cas de malaltia greu o dilatada d'un fill/a es disposarà dels dies necessaris de permís sense sou i caldrà justificar les absències al treball.  
Article vint-i-tres. Excedències  
Totes les treballadores i treballadors que tinguen si més no un any d'antiguitat en l'empresa i la seua relació laboral siga de caràcter indefinit, podran sol·licitar excedència per un període no inferior a un any ni superior a cinc anys. Aquesta excedència s'entendrà sempre concedida sense dret a percebre cap retribució i sense que el període d'excedència compute a cap efecte, exceptuant-ne les excedències forçoses.  
Es podrà concedir excedència de menys d'un any en casos extraordinaris.  
Es passarà a la situació d'excedència forçosa per:  
- Servei militar o Prestació social substitutòria.  
- Nomenament de càrrec públic, sindical o polític.  
La petició d'excedència voluntària es cursarà per escrit a la direcció de la Fundació, la qual respondrà concedint-la o no, en la mateixa forma.  
En cas d'excedències voluntàries, la incorporació al lloc de treball, serà immediata en les d'un any i ha de ser sol·licitada per escrit amb un mes d'antelació de la data en què finalitze el període d'excedència. A partir del primer any la incorporació al lloc de treball es realitzarà quan haurà vacant.  
En cas d'excedència voluntària per maternitat, la reincorporació serà immediata durant el primer any i mig, comptador des de l'inici d'aquesta.  
Els/les treballadors/res afectats/des per toxicomania o alcoholèmia tindran dret a excedència voluntària durant el temps necessari, amb reserva del lloc de treball.  
CAPíTOL V  
Retribucions  
Article vint-i-quatre. Retribucions  
Els treballadors contractats per a la realització d'una jornada inferior a la pactada en aquest conveni percebran la retribució en proporció al nombre d'hores lectives.  
Es podran sol·licitar bestretes a compte del salari mensual per un valor de fins al 50% del salari net que es percebrà.  
El treballador/a que preste serveis amb més d'un any d'antiguitat en la Fundació podrà demanar un préstec de fins a tres mensualitats, a tornar en un any a partir de la concessió i sense interessos, a raó d'una quantia fixa mensual.  
No es podrà sol·licitar un nou préstec fins la liquidació del préstec anterior.  
Article vint-i-cinc. Antiguitat  
Per a tots els treballadors s'estableixen dos dies de lliure disposició per cada trienni, fins un màxim de quatre triennis.  
Per al còmput d'aquest trienni es tindrà en compte el temps realment treballat en l'empresa.  
Article vint-i-sis. Pagues extraordinàries  
S'estableixen dues pagues extraordinàries corresponents a dues mensualitats de salari base. Aquestes pagues s'abonaran en concepte d'estiu (2a. quinzena de juny) i en concepte d'hivern (entre el 15 i el 20 de desembre).  
Aquestes pagues seran proporcionals al temps treballat en el semestre natural immediatament anterior al venciment.  
Els/les treballadors/res amb contracte per temps determinat es regiran per l'establert en l'article 30 referent a quitança, quant a l'abonament de les pagues extraordinàries.  
Article vint-i-set. Hores extraordinàries i nocturnes  
Les hores extraordinàries són de caràcter excepcional i limitades.  
Tindran consideració d'hores extraordinàries cada hora de treball que es realitze sobre la durada màxima de la jornada efectiva de treball.  
Es pagarà l'hora extraordinària amb un increment del 75% sobre el salari que escauria a una hora ordinària o compensar-les amb el temps equivalent de descans retribuït incrementat almenys en el percentatge abans indicat.   
El nombre d'hores extraordinàries no podrà ser superior a 80 a l'any. Per als treballadors que per la modalitat o per la durada del seu contracte realitzaren una jornada en còmput anual inferior a la jornada general en l'empresa, el nombre màxim anual d'hores extraordinàries es reduirà en la mateixa proporció que existesca entre aquestes jornades.  
La prestació de treball en hores extraordinàries serà voluntària.  
La realització d'hores extraordinàries es registrarà dia a dia i es totalitzaran setmanalment i es lliurarà una còpia del resum setmanal al treballador en el comunicat corresponent.  
Es prohibeix la realització d'hores extraordinàries en període nocturn.  
Les hores treballades durant el període comprés entres les 10 de la nit i les 6 del matí, tret que el salari haja estat establert atenent que el treball siga nocturn per la seua naturalesa, tindran un retribució específica incrementada, com a mínim, en un 25% sobre el salari base  
Article vint-i-vuit. Dietes  
Els treballadors/res de la Fundació, que per motius de treball hagen de desdejunar, dinar, sopar o pernoctar fora del seu domicili, tindran les dietes estipulades en l'annex II.  
Article vint-i-nou. Plus de transport  
Quan, per necessitats de servei, un treballador/a haurà de desplaçar-se del seu centre de treball, l'empresa pagarà les despeses que aquest desplaçament haja ocasionat.  
Els treballadors/res de la Fundació que per raons de treball hagen d'utilitzar el vehicle propi rebran en concepte de quilometratge les quantitats estipulades en l'annex II.  
Article trenta. Quitança  
Tota comunicació de cessament o preavís per part de l'empresa ha d'anar acompanyada d'una proposta de quitança, tret que el preavís o la comunicació siga realitzada pel treballador.  
El treballador, si així ho desitga, pot ser assistit per un representant dels treballadors en l'acte de la firma de la quitança.  
Una vegada firmat per part del treballador, el rebut de la quitança produirà els efectes alliberadors que li són propis.  
Els contractes per temps determinat tindran una quitança que consistirà en el valor de les parts proporcionals de les pagues extraordinàries i vacances (en cas de no haver-les cobrat en el moment del seu gaudi), que pertocaren segons el temps realment treballat.  
Article trenta-un. Clàusula de revisió salarial  
La Fundació es compromet a mantenir el poder adquisitiu dels/ de les treballadors/res; amb aquesta finalitat es revisarà automàticament la taula salarial en cas que el IPC supere els increments salarials pactats en aquest conveni (4,5% i 5,5% sobre les diferents categories del conveni). La diferència es pagarà si s'escau amb caràcter retroactiu en un període màxim de dos mesos des de l'1 de gener de 1995.  
Article trenta-dos. Complements per malaltia, accident o maternitat  
L'empresa complementarà les prestacions de la Seguretat Social per ILT, malaltia comuna, accident o maternitat, mentre el treballador/a es trobe en l'esmentada situació, fins el cent per cent del seu salari real des del primer dia de la baixa.  
Article trenta-tres. Protecció a la maternitat en el treball  
En atenció a l'especial situació de la treballadora en estat de gestació o lactància, l'empresa facilitarà el canvi de lloc de treball o activitat que puga afectar negativament el desenvolupament de l'esmentada gestació o lactància, sense minva de retribució, categoria o del dret a la reincorporació posterior.  
Es prohibirà realitzar treballs tòxics, penosos o perillosos durant l'embaràs o període de lactància.  
La treballadora en període de gestació i lactància tindrà dret a no treballar en horari nocturn i/o a torns.  
Article trenta-quatre. Salut laboral  
Es constituirà una comissió encarregada d'estudiar i valorar cada lloc de treball i les seues necessitats. Una vegada realitzada la valoració, les parts estan obligades a negociar les mesures oportunes que cal dur a terme per reparar les possibles anomalies.  
Aquesta comissió estarà composta per dos representants dels treballadors/res i dos representants de la Fundació, que podran estar assessorats per un membre del gabinet tècnic de Seguretat i Higiene de CC OO, PV.  
El treball d'aquesta comissió s'ha de realitzar en un termini no superior a tres mesos des de l'aprovació d'aquest conveni.  
Quan el treballador/a haurà d'exercir un lloc de treball d'inferior categoria per motiu d'incapacitat laboral parcial, produïda per accident de treball en l'empresa, aquesta continuarà pagant-li el sou de la seua categoria anterior.  
L'empresa canviarà de lloc de treball, respectant la mateixa categoria professional, a aquells treballadors/res que acrediten que el seu lloc de treball els produeix perjudicis en la salut.  
Article trenta-cinc. Revisions mèdiques  
Tots els treballadors/res de la Fundació tindran dret a una revisió mèdica anual, sol·licitada pel comité d'empresa a la Fundació.  
En aquells treballadors/res que realitzen la jornada de treball davant de pantalles de visualització de dades, la revisió anirà acompanyada de revisions oftalmològiques semestrals.  
Les treballadores tindran dret, així mateix, a una revisió ginecològica anual.  
Article trenta-sis. Assegurança col·lectiva  
La Fundació concertarà una pòlissa d'assegurança que atenga els riscos de mort i d'invalidesa dels seus treballadors/res. La quantia serà la següent:  
- Mort: 2.000.000 de pessetes.  
- Invalidesa: 2.000.000 de pessetes.  
Article trenta-set. Assegurança de responsabilitat civil  
La Fundació concertarà per a tots els treballadors/res una assegurança de responsabilitat civil. La prestació màxima per accident serà de 5.000.000 de pessetes.  
Article trenta-vuit. Mobilitat geogràfica  
S'hi seguirà el que disposa l'Estatut dels Treballadors, en l'article 40.  
Autoritzat el trasllat, el treballador/a tindrà dret a optar entre el trasllat, percebent una compensació per despeses, o extingir el seu contracte, mitjançant la indemnització que s'hi fixe, com si es tractara d'extinció autoritzada per causes tecnològiques o econòmiques. La compensació a què es refereix el primer supòsit comprendrà tant les despeses pròpies com les dels familiars al seu càrrec, en els termes que es convinga entre les parts, que mai no serà inferior als límits mínims establerts en el conveni col·lectiu. Igualment, es determinarà el període d'incorporació al nou lloc de treball, que no serà inferior a 30 dies.  
CAPíTOL VI  
Representació del treballadors. Drets sindicals  
Article trenta-nou. Drets sindicals  
Els treballadors/res tindran dret a una hora al mes retribuïda i acumulable per a la realització d'assemblees en temps de treball, procurant no entrebancar l'activitat de la fundació.  
La Fundació dotarà d'un local el comité d'empresa amb els mitjans necessaris per exercir la seua tasca de representació.  
La Fundació informarà al comité d'empresa de l'activitat i la gestió en tots els seus àmbits, amb aquesta finalitat tindrà accés al compte de resultats, al balanç i a la memòria; així mateix, se'ls facilitarà còpia dels pressupostos i balanços de la Fundació anualment.  
Els membres del comité d'empresa o representants dels treballadors disposaran cadascun de 15 hores mensuals. Podran transferir i acumular totes o una part de les seues hores sindicals retribuïdes a favor d'un o de diversos dels membres, sempre que l'empresa ho considere oportú i/o necessari.  
En compliment de la Llei 2/1991, de 7 de gener, s'informarà als representants dels treballadors en matèria de contractació.  
Compliment de l'article 64.1 de l'Estatut dels Treballadors, quant a competència del comité d'empresa.  
Informació de totes les sancions o amonestacions imposades independentment del grau, abans de fer-les efectives.  
En cas de sanció a partir de falta greu, serà preceptiu obrir un expedient contradictori, independentment que el treballador siga o no del comité d'empresa.  
Article quaranta. Comité intercentres  
Ambdues parts pactaran la constitució d'un comité intercentres, la composició i el funcionament del qual estarà regulat per la llei vigent.  
Article quaranta-un. Quota sindical  
A requeriment del treballador, la Fundació descomptarà de la seua nòmina l'import de la quota sindical, la qual s'ingressarà en el compte que el sindicat escaient determinarà.  
Article quaranta-dos. Representació dels treballadors/res en el Patronat  
El Patronat lliurarà al president del comité d'empresa l'ordre del dia de les reunions que es convocaran amb una antelació de 48 hores i aquest podrà acudir en aquelles en què els temes que es tractaran afecten directament els treballadors/res de la Fundació amb dret de veu.  
Article quaranta-tres. Organització pràctica del treball  
Per a la modificació de les condicions de treball se seguirà el que disposa amb caràcter general l'Estatut dels Treballadors (Llei 8/1980), article 41.  
CAPíTOL VII  
Faltes i sancions  
Article quaranta-quatre. Faltes dels/de les treballadors/res  
Es consideraran faltes les accions o omissions que signifiquen incompliment o trencament dels deures establerts per les disposicions legals vigents, en tot allò que no estiga regulat en aquest conveni.  
Les faltes es classifiquen en consideració a la seua importància, transcendència i perjudici ocasionat en: lleus, greus i molt greus.  
Article quaranta-cinc. Faltes lleus  
Tenen consideració de faltes lleus les següents:  
1. De dues a quatre faltes de puntualitat al llarg d'un mes, sempre que no siguen justificades.  
2. L'abandonament injustificat del lloc de treball.  
3. Faltar al treball un dia al mes sense raó justificada.  
4. No notificar en el termini de tres dies la baixa per ILT, tret que es demostre la impossibilitat de fer-ho.  
5. Negar-se a assistir a un curs de caràcter obligatori.  
Article. quaranta-sis. Faltes greus  
Tenen consideració de faltes greus les següents:  
1. De cinc a set faltes de puntualitat al llarg d'un mes, sempre que no siguen justificades.  
2. Faltar dos dies al mes sense causa justificada.  
3. No comunicar els canvis experimentats en la família que puguen afectar les prestacions de la Seguretat Social o la relació laboral amb la hisenda pública.  
4. Simular la presència d'altre treballador en el lloc de treball.  
5. La negligència en el treball que afecte negativament la marxa de l'empresa.  
6. Simular malaltia o accident.  
7. Reincidència en falta lleu dins d'un trimestre, quan la falta lleu siga sancionada per escrit.  
8. Enfrontament entre companys o agressió física.  
Article quaranta-set. Faltes molt greus  
Són faltes molt greus les següents:  
1. La indisciplina en el treball.  
2. L'abús de confiança o deslleialtat en les gestions encomanades amb transgressió de la bona fe contractual.  
3. Més de set faltes de puntualitat sense justificar en un període de 30 dies naturals, més de 15 en sis mesos i més de 25 en un any.  
4. Faltar al treball més de dos dies sense causes justificades durant el període d'un mes.  
5. L'embriaguesa habitual.  
6. Dedicar-se a activitats dins de l'horari de treball que impliquen competència amb l'empresa.  
7. Els maltractes de paraula i obra o falta greu de respecte als companys de treball.  
8. La disminució voluntària i continuada sense causa justificada en el rendiment normal de treball.  
9. La reincidència en falta greu, encara que siga de distinta naturalesa, sempre que es cometa dins d'un trimestre.  
10. La toxicomania quan repercutesca negativament en el treball.  
11. Furt i robatori tant als altres treballadors com a la Fundació o a qualsevol persona.  
12. Reiteració en la simulació de malaltia o accident.  
13. Les ofenses verbals de naturalesa sexual o de qualsevol altra naturalesa, exercides sobre qualsevol treballador/a.  
14. Les ofenses físiques i de naturalesa sexual o de qualsevol altra naturalesa, exercides sobre qualsevol treballador/a.  
Article quaranta-vuit. Sancions  
Dues faltes lleus constitueixen una falta greu i dues faltes greus constitueixen una molt greu.  
Les sancions que escaiga imposar en cada cas per les faltes comeses seran les següents:  
- Per faltes lleus:  
a) Amonestació verbal.  
b) Amonestació per escrit.  
- Per faltes greus:  
a) Suspensió de sou i feina d'un a quinze dies.  
- Per faltes molt greus:  
a) Suspensió de sou i feina de quinze dies a dos mesos.  
b) Acomiadament.  
En cas d'incórrer cap treballador/a en la falta tipificada en el punt 14 de l'article 47, la sanció serà l'acomiadament.  
Article quaranta-nou. Prescripció  
Les faltes lleus prescriuran als 10 dies, les faltes greus als 20 dies i les molt greus als 60 dies.  
El termini de la prescripció s'inicia a partir del moment que l'empresa s'assabenta de la falta comesa i en tot cas als sis mesos de la comissió.  
CLàUSULA ADDICIONAL  
Qualsevol millora econòmica respecte a quilometratge, dietes o plus que s'establesca en el conveni de la confederació sindical CCOO, PV, serà assumida en aquest conveni, amb caràcter retroactiu des de gener de 1994.  
ANNEX I   
Definicions de les categories professionals  
Personal no docent  
Grup 1. Director/a gerent: és aquell/a que nomenat/da i amb poders atorgats pel Patronat del Forem, PV, i en el marc de les orientacions polítiques i funcionals rebudes, coordina i executa tota l'activitat de Forem, PV. Organitza i dirigeix el treball del personal al seu càrrec i sota la seua responsabilitat.  
Grup 2. Coordinador/a territorial: és aquell/a que, sent el seu àmbit d'actuació un territori determinat, d'acord amb les instruccions rebudes pel director/a gerent i amb responsabilitat, iniciativa i autonomia en les seues funcions i gestions, coordina, programa i fa prospeccions sobre l'activitat de la Fundació en la seua zona territorial i a més organitza i dirigeix el treball del personal al seu càrrec.  
Cap de departament: és aquell que, tenint la titulació adequada i actuant sota les ordres immediates del director, amb un marge d'autonomia i responsabilitat, assumeix directament la direcció d'un determinat servei o àrea.  
Grup 3. Tècnic en informàtica: és el titulat en Informàtica o assimilat que, amb coneixement de la seua professió, autonomia i responsabilitat, té com a funcions principals l'anàlisi de solucions o modificacions que valguen com a base per a l'elaboració de tot tipus de programes o aplicacions.  
Proposar normes per a la utilització dels equips per part dels usuaris; realitzar estudis per a l'òptima dotació d'equipament; coordinar l'equip de persones assignades a un projecte; desenvolupar el disseny de cadenes i de bases de dades, a més de planificar les distintes activitats d'un projecte.  
A més realitzarà les següents tasques:  
- Supervisar la correcta organització i utilització de l'equip i mitjans informàtics.  
- Atendre les consultes dels usuaris.  
- Codificar, provar i documentar les rutines de les aplicacions.  
- Conéixer i aplicar les possibilitats que ofereixen els distints paquets estàndard.  
- Col·laborar en el control del treball realitzat per l'equip i ajudar en les tasques de manteniment o desenvolupament de noves aplicacions.  
- Manteniment tècnic dels equips informàtics i actualitzacions.  
Tècnic de gestió en formació: és el/la treballador/a que conformement amb les instruccions i directrius rebudes del seu superior immediat, amb responsabilitat i iniciativa, porta a terme entre d'altres les següents funcions:  
- Els processos de selecció, assessorament tècnico-formatiu i inserció de l'alumnat i dels treballadors/res en situació d'atur i en actiu, a més d'estudis i investigacions sòcio-laborals.  
- Disseny i direcció de cursos i/o seminaris de formació per a treballadors/res en actiu.  
- Disseny de plans de formació.  
- Assessorament a les federacions empresarials i sindicals.  
- Participació en l'elaboració d'acords/projectes d'investigació de caràcter estatal o europeu.  
- Participació en el procés de selecció del personal docent.  
Oficial de 1a. administratiu: és aquell/a que conformement amb les instruccions rebudes de l'immediat superior, amb total coneixement de la seua professió, amb responsabilitat i iniciativa restringides, executa amb absoluta correcció els treballs encomanats a la seua responsabilitat.  
Grup 4. Oficial de 2a. administratiu: és el treballador/a que amb prou coneixements de la seua professió i sota la supervisió d'un cap, o si s'escau de l'oficial de primera, treballa amb aquests en el correcte funcionament del servei.  
Personal de manteniment i serveis: és aquell treballador/a que amb prou autonomia i responsabilitat té les següents funcions:  
- Custòdia, si s'escau de les claus de totes les dependències del centre i del seu control i distribució.  
- Supervisió i control de tots els treballs que es realitzen en l'àrea de la seua competència, bé siguen realitzats per part del personal de la casa o bé per entitats que tinguen una relació de prestació de serveis en aquesta.  
- Supervisió de les instal·lacions generals del centre.  
- Informació al públic sobre les activitats i reunions que es realitzen en el centre, controlant-ne les entrades i eixides.  
- Orientar el públic en els locals del centre, atendre petites centraletes telefòniques que no l'ocupen permanentment, col·laborar en la neteja i bon ordre de les dependències del centre.  
- Supervisar i controlar les entrades i eixides de tota classe de mobles, objectes, queviures, combustibles i altres elements necessaris per al funcionament del centre i dels seus serveis.  
Auxiliar administratiu: és aquell/a que realitza treballs administratius de caràcter elemental, repetitius amb alternances simples, segons els procediments establerts o les instruccions rebudes del seu superior jeràrquic.  
Grup 5. Personal de neteja: és aquell treballador/a que realitza les tasques de neteja dels despatxos i dependències del centre o centres (dins de la mateixa població), per als quals siguen designats, i del mobiliari, qualsevol que en siga la classe i situació.  
Personal docent  
Grup 3. Coordinador d'àrea: és aquell que exerceix, a més de les funcions o tasques pròpies de la monitoria, temporalment les d'orientació pedagògica d'una família professional concreta, investigació i elaboració de dissenys curriculars i materials didàctics.  
Professor/a: és aquell/a que exerceix les següents tasques:  
- Preparació i realització de les classes.  
- Disseny i avaluació de l'acció formativa.  
- Memòria del curs.  
- Tutoria i orientació professional.  
- Tasques administratives inherents al curs.  
ANNEX II   
Taula retributiva 1994  
(per a 14 pagues anuals)  
 Salari Salari  
 Brut Brut  
 Mensual Anual  
Personal no docent  
1. Director gerent 942.132 3.234.462  
2. Cap de departament 595.213 2.724.662  
 Coordinador territorial 990.917 2.724.662  
3. Tècnic en Informàtica 902.109 2.586.227  
 Tècnic de gestió en formació 567.761 2.586.227  
 Oficial administratiu 160.989 2.068.272  
4. Oficial 2ª administratiu 309.607 1.837.455  
 Personal manteniment i servei 857.073 1.837.455  
 Auxiliar administratiu 288.939 1.659.042  
5. Personal de neteja 99.275 1.389.850  
Personal docent  
3. Professor/a 839.498 2.586.227  
 Coordinador d'àrea 804.636 2.586.227  
 Complement mensual 18.473  
Dietes i quilometratge  
Dietes:  
\* Desdejuni: 300  
\* Menjar: 1.700  
\* Sopar: 1.400  
\* Habitació: 4.700 amb justificant  
Quilometratge:  
\* 24 pessetes/quilòmetre si viatja un/a company/a  
\* 26 pessetes/quilòmetre si viatgen dos companys/es  
\* 28 pessetes/quilòmetre si viatgen tres o més companys/es.